1700-ԱՄԵԱԿԷՆ ԵՏՔ…

 
ՀԱՅ ԵԿԵՂԵՑՒՈՅ ՎԵՐԱՆՈՐՈԳՈՒՄԻ
ՄԱՐՏԱՀՐԱՒԷՐԻՆ ԸՆԴԱՌԱՋ[footnoteRef:1] [1:  Քուէյթի եւ Արաբական Ծոցի Երկիրներու Թեմին մէջ տրուած դասախօսութիւններու էական մասերու խտացումն է այս գրութիւնը, որ կը միտի 1700-ամեակէն ետք Հայ Եկեղեցւոյ վերանորոգութեան խթան ծառայելու՝ նոյնինքն 1700-ամեակի յամեցած բայց տակաւին իրագործելի արժեւորման:] 


Ա. Մուտք
2001 տարին Հայ ազգի զաւակներու կեանքին մէջ բնորոշուեցաւ որպէս ՔՐԻՍՏՈՆԷՈՒԹԵԱՆ ՀԱՅԱՍՏԱՆԻ ՄԷՋ ՊԵՏԱԿԱՆ ԿՐՕՆ ՀՌՉԱԿ-ՄԱՆ 1700-ԱՄԵԱԿ-ի պանծացման տարի: Այլեւս ժամա-նակավրէպ է թուել, թէ ի՛նչ ըրինք եւ մանաւանդ ի՛նչ կրնայինք աւելիով կատարել այս դարադարձը մեր հաւաքական կեանքին առաւել հարստացման առիթի վերածելու նախանձախնդրութենէն մեկնած: 
Հիմա, մեզի կը մնայ հակիրճ անդրադարձ մը ապրիլ նոյնինքն 1700-ամեակի թեմային շուրջ եւ ընդգծել, թէ ի՛նչ պիտի ըլլանք որպէս Հայ Եկեղեցի 1700-ամեակէն ետք:
         1997–2001, Արամ Ա. Վեհափառ Հայրապետի կողմէ ինծի վստահ-ւած պաշտօնին բերումով եւ այլապէս ամեն օր որպէս 1700-ամեակով ապրած եւ գործած հոգեւորական, առաջին հերթին, ինքնաքննադատական ոգիով հետեւեալ հաստատումները կը բաժնեմ ձեզի հետ.
            Առաջին, մենք առաւելաբար խօսեցանք ՔՐԻՍՏՈՆԷՈՒԹԵԱՆ մա-սին եւ ծրագրեցինք ու աշխատեցանք ՔՐԻՍՏՈՆԷՈՒԹԵԱՆ համար, փոխանակ Քրիստոսի անմիջական ներկայութիւնը ապրելու եւ տանելու մեր ժողովուրդին: Աւելի ճիշդ պիտի ըլլար 1700-ամեակի կարգախօսին մէջ ՀԱՅ ԱԶԳԻ ՄԿՐՏՈՒԹԵԱՆ թեման մշակել քան թէ ՔՐԻՍ-ՏՈՆԷՈՒԹԵԱՆ ծալքերը բանալու ճիգ մը ընել. որովհետեւ, ճշմարիտ Քրիստոնեային համար աւելի կարեւոր է պատասխանել «Ո՞Վ Է ՔՐԻՍՏՈՍԸ» հարցումին քան «Ի՞ՆՉ Է ՔՐԻՍՏՈՆԷՈՒԹԻՒՆԸ» նիւթը քննարկել:   Առաւել,   Ս.   Գրիգոր   Լուսաւորիչի   հոգեւոր  լուսաւորութեան 
 


առաքելութիւնն իսկ խարսխուած էր մկրտութեան խորհուրդին վրայ, որ Քրիստոսի լոյսին զգեցումն ու ճառագայթումն իսկ է:
Երկրորդ, 1700-ամեակի կարգախօսին ընդգրկած ՀԱՅԱՍՏԱՆԻ ՄԷՋ շեշտաւորումը մեր ուշադրութիւնը առաւելաբար կեդրոնացուց Հայաս-տանի շուրջ. այսինքն, տեղայնացուցինք մեր Քրիստոնէական համազ-գային հաւատքը եւ զայն լաւագոյն պարագային դէպի Հայաստան ուխ-տագնացութիւններու դրամագլուխի վերածեցինք եւ յաճախ ալ Հայաս-տանի մէջ կատարուած աժան ու անիմաստ ցուցադրութիւններով բեմ հանեցինք՝ վաճառականական բազմազան պիտակներու տակ: Մէկ խօս-քով, չկրցանք Հայաստան-Սփիւռք համահայկական հարազատ եւ փոխ-հարստացուցիչ համագործակցութեան ոսկի առիթի վերածել 1700-ամ-եակը:
            Երրորդ, ՊԵՏԱԿԱՆ ԿՐՕՆ ՀՌՉԱԿՄԱՆ իմացումը մնաց լոկ լո-զունգ: Ո՛չ Ս. Տրդատ Թագաւորի ու արքայական աւագանիի դերա-կատարութիւնը ըստ արժանւոյն գնահատուեցաւ եւ ոչ ալ նորանկախ պետականութենէն ակնկալուած առաջնահերթութիւնը տրուեցաւ այս կարեւոր հանգրուանին: Կը խորհիմ, որ ներհայաստանեան եկեղեցական եւ պետական անջատ յանձնաժողովներու գոյութիւնը եւ Հայաստան-Սփիւռք իսկական կամրջումը իրագործող յանձնախումբի մը բացա-կայութիւնը առաջին օրէն իսկ սխալ հունաւորում տուին մեր ուղղութեան: Չկրցանք Եկեղեցի եւ Պետութիւն ու կրօն եւ ազգ իրականութիւնները քննարկել ու հոգեւոր եւ ազգային ներդաշնակ գործունէութեան հիմերը հաստատել:
Չորրորդ, շատ յաճախ այնքա՜ն շեշտեցինք 1700-ԱՄԵԱԿ բա-ցատրութիւնը, որ մոռցանք մեր առաքելական արմատները եւ Ս. Թադէոս ու Ս. Բարթողիմէոս առաքեալներու քարոզութեամբ ծնած եւ նահատակութեամբ օծուած 2000-ամեայ Հայ Եկեղեցին դարձուցինք 1700-ամեայ հաստատութիւն մը՝ մեր առաքելական ծնունդը հարցականի տակ առնողներու ջաղացքին ջուր լեցնելով եւ Քրիստոսի Ս. Աւետարանի հաւատարմութեան 2000-ամեայ ուխտը շուքի տակ ձգելով:
Ի մի բան, 301 թուականին Հայ ժողովուրդի կեանքին մէջ աստ-ւածային եզակի ու պայծառակերպող հրաշքին եւ Միածին Որդիին Հայաստան էջքի լուսաշող տեսիլքին պատգամը չխմորեց մեր ներկան ու չուրուագծեց մեր ապագան՝ իրապաշտ նոր սաւառնում պարգեւելու համար բոլորիս: 
            Արդ, 1700-ամեակի տօնախմբութիւններէն ետք ի՞նչ են մեր ակըն-կալութիւններն ու պատասխանատուութիւնները:
Անցան 1700-ամեակի յիշատակման երկու հանգրուանները՝ անց-եալի փառքի պանծացում եւ տօնակատարութիւններու հանդիսադ-րութիւն: Կը մնայ ապագայի պայծառ տեսլականը, որուն կարելի է մարմին տալ խոր հաւատքով, ամբողջական մասնակցութեամբ եւ կազմակերպ ծրագրումով՝ երբ յաջողինք պատասխանել 1700-ամեակէն ետք Ի՞ՆՉ ՊԻՏԻ ԸԼԼԱՆՔ, Ի՞ՆՉ ՊԻՏԻ ԴԱՌՆԱՆՔ հարցումին՝ Ի՞ՆՉ ԸՐԻՆՔ-ը անդ-րանցնելով: 
Ահա այս հարցադրումէն կը մեկնի իմ թէզս, որ ձեզի կը ներկայանայ սրտբաց զրոյցի եւ համարձակ մտածողութեան հանդերձանքով՝ երկու հիմնական ընդգծումներու մէջ ծրարուած.
Առաջին, դառնալ ԱՂՕԹՈՂ ԵԿԵՂԵՑԻ, Աստուծոյ մշտական առաջ-նորդութեան վստահող եւ ամենօրեայ Քրիստոնէական կեանք ապրող համայնք, ուր աղօթքին հետ կը ներառնուի նաեւ մեր Քրիստոնէական կեանքը հարստացնող եւ ազգային-հոգեւոր հաւաքական ապրումները ցոլացնող ամեն միջոց. այսինքն, Աստուծոյ հետ մեր ունեցած սրբազան ժամադրութեան բոլոր երեսները՝ Աստուածաշունչի ընթերցում, ազգային-եկեղեցական աւանդութիւններու պահպանում, տօներու յիշատակութիւն եւ այլն: Այս կէտը առաւել կը լուսաբանուի Գործք Առաքելոցի հետեւեալ հատուածի ընթերցումով (2.44–47): Սուրբ պատարագ՝ հաղորդութիւն Աստուծոյ հետ, մեր նմաններուն հետ անմիջական մասնակցութեամբ:
Աղօթել ամեն օր: Առանց աղօթքի չի՛ կրնար ճշմարիտ աստ-ւածապաշտութիւն, կատարեալ աստուածաճանաչողութիւն եւ հարա-զատ քարոզախօսութիւն ծաւալիլ եկեղեցւոյ մէջ: Աղօթքը մեր առօրեայէն ներս պէտք է մտնէ եւ ո՛չ թէ ձեւական խաչակնքում, «Հայր Մեր»-ի արտասանութիւն, սուրբ պատարագի հոգեհանգիստին պարտադիր ներկայութիւն դառնայ: Այսինքն, պիտի աղօթենք եւ ո՛չ թէ «աղօթել խաղանք»: 
Եկեղեցին Աստուծոյ տունն է, Աստուծոյ ներկայութիւնը մեր հաւա-քական կեանքէն ներս: Հայ Եկեղեցին Արարիչ եւ Հայ արարած կամուրջն է, ազգին տունն է, Աստուծոյ նուէրն է Հայ ազգին: Հայ Եկեղեցին մեզի համար ամեն ինչ եղաւ. Հաւատք, մշակոյթ, արուեստ, ինքնութիւն, ազատագրական պայքար: Այսօր եւս պէտք է Հայ Եկեղեցին մեր Քրիստոնէական հաւատքին եւ ազգային նկարագրին սիրտը դառնայ. մենք զմեզ եկեղեցիին հայելիին մէջ պէտք է տեսնենք: Ծէս ու սուրբ պատարագ, Քրիստոնէական եւ հայեցի դաստիարակութիւն, հոգեւորականներու եւ ազգային ղեկավարութեան պատրաստութիւն, Հայ մշակոյթի տարածում եւ ընկերային ծառայութիւն, օտար Եկեղեցիներու եւ կրօններու հետ երկխօսութիւն, Հայ կեանքի ծաղկում եւ մարդկային իրաւունքներու հետապնդում Հայ Դատի ճամբով՝ Հայ Եկեղեցւոյ առաքելութեան մաս կը կազմեն եւ կ՚իրագործուին Աստուծոյ եւ մեր նմաններուն հետ մեր ունեցած աղօթական եւ յարաբերական բեւեռներով:
Մեր սուրբ հայրապետներէն Յովհան Մանդակունի աղօթքի մասին ա՛յս կը պատգամէ մեզի. «Եթէ անխարդախ հաւատքով սրտովին աղօթես Աստուծոյ, մեղքերուդ համար թողութիւն եւ օրինազանցութիւններուդ համար քաւութիւն կը ստանաս եւ կը ժառանգես երկնքի արքայութիւնը եւ անոր անսահման բարութիւնը. կը ստանաս մարմնի առողջութիւն եւ հոգիի փրկութիւն. կ՚ունենաս ուրախ օրեր եւ խաղաղ կեանք» («Խրատ Աղօթքի Մասին»):
Ահա այսպէ՛ս եղաւ մեր սուրբերուն եւ հերոսներուն, մեր նախա-հայրերուն եւ նախամայրերուն մեզի կտակած Հայ Եկեղեցին, որ հան-դիսացաւ անընդմէջ աղօթք առ Աստուած, աշակերտութիւն Քրիստոսի, պարունակ Ս. Հոգիի շնորհներուն եւ ի պահանջել հարկին մար-տիրոսութիւն՝ վասն հաւատքի եւ հայրենիքի: 
Առաքելական դարերուն, շատ պարզ սակայն կեանքը տալու պատրաստակամութեամբ լեցուն բանաձեւ մը կը յայտարարէին Քրիս-տոնեաներ զիրենք մահուան առաջնորդող իշխանաւորներուն. «Յիսուս Տէր է: Կը խոստովանիմ այս ճշմարտութիւնը: Այս համոզումէս ո՛չ ոք կրնայ զիս խախտել: Պատրաստ եմ նահատակուելու»: Ս. Թադէոս Առաքեալ Ս. Սանդուխտ Կոյսը կը գօտեպնդէ նոյն այս սկզբունքով, երբ զայն նահատակութեան փառքին կը հրաւիրէ եւ կ՚ըսէ. «Զօրացի՛ր եւ հաւատքով պատերազմէ բարի պատերազմը: Սրտիդ մէջ դիր Քրիստոսը եւ ամբողջ սրտովդ անոր աղօթէ եւ ան քեզի օգնութեան պիտի հասնի, պիտի զօրացնէ քեզ եւ ամօթապարտ պիտի թողու քու թշնամիներդ: Թող չքաղցրանայ առջեւդ երկրաւոր սէրը՝ որ այսօր կայ եւ վաղը չկայ, այլ ամրացիր Քրիստոսի հաւատքովը, յոյսովը եւ սիրովը, եւ ան բոլոր սուրբերուն հետ քեզ ալ արժանի պիտի ընէ նահատակութեան պսակին»:
Երկրորդ, դառնալ շարունակապէս վերանորոգուող եկեղեցի՝ յատ-կապէս երիտասարդութեան բացուելով: Բարեկարգուող բառը ճիշդ չեմ նկատեր, որովհետեւ աւելի վարչական եւ ծիսական յարմարեցումի տարազը կը թելադրէ: Վերանորոգութիւնը, ներքնապէս փոխուիլը, «Ահա-ւասիկ ամեն ինչ նոր կը դարձնեմ» (Յայտնութիւն 21.5) Աստուածաշունչի յայտնութենական ենթահողին վրայ կը ծաղկի եւ «հին կեանքէն» «նոր կեանքի» բացուելու ու «հին մարդէն» «նոր մարդ» դառնալու հրամա-յականը կը դրսեւորէ: 
Վերանորոգութիւնը պէտք է ներառնէ մեր ժողովուրդի բոլոր զաւակներն ու բոլոր կառոյցները. մենք մէ՛կ ամբողջութիւն ենք. ի՞նչ կը նշանակէ ժողովրդավար եկեղեցի ըլլալ, ազգային եկեղեցի ըլլալ, Հայ Եկեղեցի ըլլալ. մե՛նք ենք եկեղեցին, ժողովո՛ւրդը, եւ մե՛նք պէտք է վերանորոգուինք՝ միշտ հարցադրելով, թէ ի՞նչ տեսակ եկեղեցի կ՚ուզենք դառնալ:
Առանց հոգեւոր վերանորոգութեան կարելի չէ ազգային վերանո-րոգութիւն ունենալ եւ առանց աղօթքի կարելի չէ հոգեւոր վերանո-րոգութիւն իրագործել: Իմ հաստատումս այն է, որ այսպիսով ֆիզիքական կեանքէն անդին հոգեւոր կեանք մը ապրիլ կը պարտադրուի մեզի. պատրաստ ե՞նք գիտակցութեամբ եւ պատասխանատւութեամբ ընդա-ռաջելու՝ որպէս նախապատրաստութիւն յաւիտենական կեանքի (Մատ-թէոս 20.20–22): Այս օրերուն, երբ կը խօսուի Իսլամութիւն եւ Քրիս-տոնէութիւն երկխօսութեան մասին, կարեւոր է ընդգծել, թէ Իսլամութիւնը պահած է այս յաւիտենական վարձատրութեան գաղափարը, իսկ Քրիստոնէութիւնը կորսնցուցած է զայն՝ եկեղեցին հաստատութեան վերածելով): 
 
Բ. Ինչո՞ւ վերանորոգութիւնը
Առաջին, վերանորոգութիւնը բնական ընթացք մըն է: Կարելի՞ է կասեցնել զայն. որոշ իմաստով՝ այո: Հայ Եկեղեցւոյ վերանորոգութեան պահանջքը նոր չէ, այլ՝ ուշացած: 
Երկրորդ, Հայ Եկեղեցւոյ ժողովրդավար իրավիճակը: Ժողովուրդ եւ Եկեղեցի պարտաւորութիւններ եւ իրաւունքներ ունին:
Երրորդ, արդի, կարգ մը ընկերաբաններ պիտի ըսէին նախա-Քրիստոնէական կամ յետ-Քրիստոնէական ընկերութեան մը մէջ կ՚ապ-րինք: Համաշխարհայնացում (globalization), աշխարհիկանացում (secularization), խառնակեցութիւն՝ բազմամշակութային եւ բազմաժո-ղովուրդ ընկերութիւն (pluralism), թեքնիք սրընթաց յառաջդիմութիւն եւ այլն: 
Այս բոլորին մէջ որպէս եկեղեցի աշխարհացրիւ Սփիւռք ենք, անկախ Հայաստան ենք, Եկեղեցի-պետութիւն եւ Եկեղեցի-համայնք ու տակաւին Հայաստան-Սփիւռք եւ Սփիւռք-Սփիւռք բազմաճիւղ եւ բազ-մատեսակ յարաբերութիւններու մէջ ենք: Ասոնք նոր իրականութիւններ են, որոնց յաճախ չենք անդրադառնար:
Չորրորդ, Հայ Եկեղեցւոյ հոգեւոր դերակատարութեան նսեմացում՝ ազգայինին, մշակութայինին, բարեսիրականին, քաղաքականին շեշտա-ւորումով: Եկեղեցին ինքզինք կ՚ըլլայ համայնական կեանքին մէջ ծա-ռայական արտայայտութիւններով (Diakonia - սարկաւագութիւն), որոնք միշտ խարսխուած կը մնան հոգեւոր կոչումին վրայ. այլապէս օժանդակութեան կը վերածուի, աւելորդէն տալու փորձութեան կ՚ա-ռաջնորդէ:
Հինգերորդ, Հայ Եկեղեցւոյ արարողական կեանքի խեղճացում: Քանի՞ հոգի եկեղեցի կ՚երթայ միայն աղօթելու համար. տակաւին, քանի՞ հոգի եկեղեցի կ՚երթայ Հայ շարական մտիկ ընելու համար:
Վեցերորդ, Հայ երիտասարդութեան մարտահրաւէրներուն պա-տասխանելու համար պատրաստուած Հայ Եկեղեցի ունենալ, Հայ Եկե-ղեցի ըլլալ: 
 
Գ. Ինչպէ՞ս իրականացնել վերանորոգութիւնը
Կը պատասխանեմ վերեւ յիշած վեց կէտերուս յարաբերաբար.
Առաջին, վերափոխել Ազգ. Սահմանադրութիւնը: Պէտք է անդ-րանցնինք զայն: Սահմանադրութիւնները ժամանակավրէպ կը դառնան, երբ սահմանները փոխուին: Բրգային իշխանութենէն եւ Կաթողիկոս-Առաջնորդ-Հովիւ (կամ ասոր յարաբերաբար աշխարհականի մը կամ աշխարհական խմբակի մը տիրական տիպարը կրնանք դնել) միահեծան իշխանութենէն դուրս գալ: Արդար չէ մէկ անձէ այսքան բան ակնկալել:
Երկրորդ, պարտականութիւն եւ իրաւունք հաւասարակշռելու պահանջքը: Շնորհները բաշխել՝ հոգեւոր, իմացական, նիւթական:
Երրորդ, պարապութեան մէջ չենք ապրիր: Մարդ եւ ժողովուրդներ յարաբերող են: Մեր շրջապատին հետ յարաբերութեան մէջ ենք միշտ: Այստեղի կեանքը անշուշտ տարբեր է Ամերիկայի կամ Լիբանանի կեանքէն. սակայն, հասարակաց կարմիր թել մը կայ, որ մեզ իրարու կը կապէ. Հայ Քրիստոնեայ մնալու ներքին ձայնն է այդ: Ինչպէ՞ս համադրել մեր լինելութեան բազմերես իրավիճակները:
Չորրորդ, Հայ Եկեղեցին Աստուծոյ ներկայութեան եւ մարդկային հաւաքական խղճին գրգիռը պէտք է դառնայ մեր կեանքին մէջ՝ ամեն մակարդակներու վրայ: Նոր միջոցներով զարկ տալ մեր կրօնական դաստիարակութեան՝ Քրիստոնեայ Հայը պատրաստել այս աշխարհի մէջ ապրելով հանդերձ յաւիտենական կեանքը ժառանգելու համար: Համադրում Հայ Եկեղեցւոյ սպասաւորութեան մեր բոլոր կազմակեր-պութիւններուն հետ՝ իւրաքանչիւրին առաքելութեան առաւել յստակե-ցումով եւ կազմակերպումով:
Հինգերորդ, Հայ հոգեւոր կեանքին մէջ մասնաւոր ուշադրութիւն դարձնել հաւաքական հոգեւորութեան (spirituality) ծաղկման, ուր Հայ Եկեղեցւոյ ծիսական բարեփոխումները վճռական դեր կը խաղան: Դպրե-վանք՝ Հայ եկեղեցական եւ մտաւորական սերունդ, դպրապետ եւ այլն:
Վեցերորդ, հոս կ՚ուզեմ ընդգծել յաճախակիօրէն զարգացող բար-դոյթի մը՝ «Ի՞նչ ընենք, որ Հայ երիտասարդութիւնը եկեղեցի գայ» անիմաստ ըլլալը: Ուշադիր եղէք սահմանումիս՝ Հայ երիտասարդութեան մարտահրաւէրներուն պատասխանելու համար պատրաստուած Հայ Եկեղեցի ունենալ ըսի քիչ առաջ: Այս մարտահրաւէրները մերն են, երի-տասարդութիւնն ալ մերն է. չենք կրնար մասնատել Եկեղեցին. Եկեղեցին corporation չէ. Եկեղեցին functionalism չէ:
Անմիջական կամ կախարդի ճպոտի լուծումներ չկան: Դուք ըսէք, թէ որքա՜ն սէր, ժամանակ, զոհողութիւն կը պահանջէ երեխայի մը երիտասարդական հասունութիւնը: Նո՛յնն է հոգեւոր ոլորտին մէջ: Ամենօրեայ խնամք պէտք է տանիլ Հայ մանուկին՝ տան, դպրոցին, եկեղեցւոյ եւ ընկերութեան մէջ, զայն Քրիստոնեայ մեծցնելու եւ ապրեցնելու համար: Այն ատեն միայն երիտասարդութիւնը եկեղեցի կը դառնայ եւ ոչ թէ «եկեղեցի կու գայ»: 
Ահա այս բոլորին լոյսին տակ, մասնաւորելով խօսքս երիտա-սարդութեան, կը կատարեմ հետեւեալ հաստատումները.
Մեր հաւաքական կեանքին մէջ ամենքս իրար շաղկապուած ենք. Եկեղեցի, ազգ, միութիւններ, անձեր, պատանեկան շարժումներ, երի-տասարդութիւն, այր, կին, ծեր, բարերար, աշխատաւոր, մտաւորական եւ այլն: Այսօր մենք ինչպէ՞ս կ՚ըմբռնենք եւ կ՚արտայայտենք մենք զմեզ յատկապէս որպէս (1) ծնողք, (2) ուսուցիչ, (3) հոգեւորական եւ (4) հայ գիտակից հասուն անհատ: 
Այսօր, յարափոփոխ ընկերութիւնը հետեւեալները կ՚ըսէ մեզի, քեզի եւ ինծի, եւ առաւել ուժգնութեամբ կ՚ըսէ Հայ երիտասարդութեան, որ ուսեալ է, աշխարհին բացուած է, ընկերութեան անմիջական ազդե-ցութեան ենթակայ է: Կը նշեմ մի քանի օրինակներ.
Առաջին, սկզբունքներ եւ սրբութիւններ մի՛ ունենար (Աստուծոյ պատուիրաններով ապրիլ, աղօթել, Հայ մնալ, հայրենիքը սիրել եւ այլն), որովհետեւ ասոնք արժէք եւ իմաստ չունին:
Երկրորդ, պատմութեան հպարտութեամբ մի՛ սնանիր. հոգեւոր եւ ազգային օրացոյց եւ օրակարգ մի՛ ունենար (Քրիստոնէութեան պե-տական կրօն հռչակում, գիրերու գիւտ, խաչքարերու կերտում, Հայաս-տանի անկախութեան հռչակում, Ապրիլ 24-ին գործի չերթալ), այլ ամենօրեայ տպաւորութիւններովդ եւ փորձառութիւններովդ ապրէ. անցեալն ու ապագան փուճ են. («օրդ օր ըրէ» «այսօր ինչպէ՞ս կը զգամ»-ի, «այսօր ի՞նչ կ՚ուզեմ ընել»-ի, «այսօր ո՞ր եկեղեցին երթամ»-ի հոգե-բանութիւնը կը տիրէ ամենուրեք):
Երրորդ, հաւաքական եւ անհատական հեղինակութիւն, տեսլական ու բարոյական սկզբունք  (ծնողք, մեծ եղբայր-մեծ քոյր, կազմակեր-պութիւն, Եկեղեցի, «հայ ենք, մեզի չի՛ վայլեր») մի՛ ընդունիր, որովհետեւ ամեն բան յարաբերական է,– նոյնիսկ ճշմարտութիւնն ու արդարութ-իւնը,– եւ դուն ես աշխարհին կեդրոնը. դուն քեզի համար ապրէ՛. անտարբեր եղի՛ր շրջապատիդ հանդէպ («իմ տունս», «իմ ինքնաշարժս», «իմ հանգիստս», «իմ կեանքս». մէկ խօսքով, «մերը» չէ մնացած): 
Չորրորդ, կարեւոր չէ թէ ո՞վ ես, մշակութային, ազգային եւ համամարդկային ի՞նչ ենթահող ունիս, այլ կարեւոր է միայն թէ ի՛նչ ունիս: Որքան կրնաս ստացուածք դիզէ, առանց նիւթական վարձատրութեան կամաւոր աշխատանք մի՛ կատարեր. նիւթականը գերագոյն չափանիշն է անհատին (Այսօր Ամերիկայի մէջ 9/11 terrorism-ի մասին կը խօսին. առաջ, «ինչպէ՞ս ես» ըսելէն ետք կը հարցնէին՝ «Stock market-ը ի՞նչ վիճակի մէջ է այսօր»):
Ահա այս եւ ասոր նման նոր «հաւատամքներ» կը դաւանինք բարձրաձայն կամ լռելեայն,– յաճախ անտարբերութեան մէջ սուզեալ,– բոլորս, մանաւանդ երիտասարդութիւնը, որ շատ աւելի համարձակօրէն այս օրերուն կը ստիպէ մեզ մեր հաւաքական հայեցակէտն ու գործելակերպը բարեփոխելու. կը փորձենք հոսանքն ի վեր թիավարել անհատապէս եւ ազգովին ու յաճախ ալ կը յաղթուինք նոր ժամա-նակներու «չաստուածներէն», որոնք մեզ կը բռնեն իրենց համաշ-խարհայնացումի (globalization) եւ մասնատումի (fragmentation) ժանիք-ներուն մէջ:
Այս բոլորին դիմաց ի՞նչ ընել, ինչո՞վ հակադարձել, ինչպէ՞ս զինուիլ.
Առաջին, անհատական եւ հաւաքական ինքնութեան գիտակ-ցութիւնը մշակել («Մարդ եմ՝ Աստուծոյ պատկերով ստեղծուած եւ Հայ եմ՝ հարուստ անցեալի մը ժառանգութեան տիրութեան կոչուած»):
Երկրորդ, ժամանակին եւ կեանքին արժէքը գնահատել («Ժա-մանակաւոր կեանք մը ունիմ ապրելիք այս աշխարհի վրայ. յետոյ ի՞նչ կը սպասէ ինծի, ի՞նչ պիտի պատահի ինծի յաւիտենականութեան մէջ»): Շեշտել գերագոյն ճշմարտութեան գոյութիւնն ու վարձատրութեան կամ դատապարտութեան իրաւութիւնը:
Երրորդ, որպէս առանձին անհատ անկատար եմ. կատարելութիւնս կը գտնեմ Աստուծոյ եւ ընկերութեան հետ մշակած յարաբերութիւններուս մէջ, ընտանիքիս, եկեղեցիիս, դպրոցիս, ակումբիս մէջ: Ներկայ ընկե-րութեան ամենէն մեծ տագնապը առանձնութիւնն է:
Չորրորդ, շուրջս վխտացող երեւոյթներէն պիտի ընտրեմ ազնուա-գոյնները եւ զանոնք պիտի ծառայեցնեմ հաւաքականութեան օգտին: Internet-ի, cd-ներու, video-ներու եւ այլ միջոցներու օգտագործումը Հայ կեանքէն եւ Հայ Եկեղեցիէն ներս:
Այս բոլորին համար նախապայման է սէրը: 
Օր մը, Օրէնքի ուսուցիչի մը եւ Յիսուսի միջեւ այս երկխօսութիւնը կատարուեցաւ (կարդանք Մարկոս 12.28–34): 
Վերջին Ընթրիքին Յիսուս ըսաւ իր աշակերտներուն. «Նոր պատ-ւիրան մը կու տամ ձեզի. Սիրեցէ՛ք իրար: Ինչպէս ես ձեզ սիրեցի՝ դուք ալ իրար սիրեցէք: Ձեր իրար սիրելով է որ մարդիկ պիտի գիտնան, թէ դուք իմ աշակերտներս էք» (Յովհաննէս 13.34–35): 
Պօղոս Առաքեալ իր աշակերտը՝ Տիմոթէոսը կը յորդորէ. «Գերագոյն պատուիրանը սէրն է. անարատ սրտէ, մաքուր խղճմտանքէ եւ անկեղծ հաւատքէն բղխած սէրը» (Ա Տիմոթէոս 1.5): 
Սիրոյ Առաքեալը՝ Յովհաննէս կը գրէ. «Եթէ զԱստուած կը սիրենք եւ անոր պատուիրանները կը կատարենք՝ կը նշանակէ թէ կը սիրենք նաեւ Աստուծոյ զաւակները» (Ա. Յովհաննէս 5.2). «Մեր սէրը միայն խօսքով ու լեզուով թող չըլլայ, այլ՝ գործով արտայայտուած ճշմարիտ սէր» (Ա. Յովհաննէս 3.18):  
Եթէ սէր ըլլայ, անոր պտուղները կը քաղենք. որ է հաւատք՝ Աստուծոյ վրայ, գիտակցութիւն՝ Հայ Քրիստոնեայ ինքնութեան, երկխօսութիւն-բազմախօսութիւն՝ բոլորիս միջեւ, հաւաքական ծրագրում, համադրում եւ համագործակցութիւն՝ բոլոր բնագաւառներէ ներս եւ անդուլ ծառայական տիրութիւն՝ բոլորիս կողմէ:
Ահա ա՛յս է Եկեղեցին, որ նոր գարնան մը փթթումի նախասեմին կը գտնուի, երբ սէրն ու ծառայութիւնը զիրար պիտի ամբողջացնեն, Աստուծոյ ներողամտութիւնն ու մարդուն մեղաւորութեան թօթափումը զիրար պիտի գրկեն, Ս. Հոգին պիտի ներգործէ, հրաշքներ պիտի պատահին, հաւատքը պիտի առատանայ, մեր բովանդակ կեանքը սրբութիւն եւ Քրիստոնէական վկայութիւն պիտի դառնայ, Քրիստոնեայ համայնքը պիտի նորոգուի, կազմաւորուի ու ինքզինք իրագործէ, ազգը պիտի վերաշինուի ու պայծառանայ, եւ բոլորս պիտի նախապատրաստուինք յաւիտենական փառքի վայելքին: Ահա 1700-ամեակէն ետք այսպէ՛ս պիտի ըլլայ եւ պէտք է ըլլայ, այսպէ՛ս պէտք է ընենք, պէտք է կերպա-րանափոխենք, պէտք է լուսազարդենք, պէտք է վերանորոգենք Հայ Եկեղեցին, մենք զմեզ, Հայ ժողովուրդը՝ որպէսզի Եսայի Մարգարէին հետ կրկնենք. «Տիրոջ ապաւինողները իրենց ուժերը պիտի վերանորոգեն եւ արծիւներու պէս թեւ ու թռիչք ունենան. պիտի վազեն առանց թուլնալու, պիտի քալեն առանց յոգնելու» (Եսայի 40.31):
 
Նարեկ Ծ. Վրդ. Ալեէմէզեան

